เดินหน้าสร้างค่านิยมคนไทย ยกระดับงานประเพณีและผลิตภัณฑ์ทางวัฒนธรรมไทย กระตุ้นเศรษฐกิจ
นายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า ตามที่กระทรวงวัฒนธรรม ได้รับงบประมาณรายจ่ายประจำปี 2565 จำนวนกว่า  7 พันล้านบาท ซึ่งลดลงกว่าปีที่ผ่านมาร้อยละ 10 ดังนั้นจึงเน้นย้ำการดำเนินงานให้หน่วยงานในสังกัดดำเนินการตามแผนปฏิรูปประเทศเสริมสร้างคุณธรรมจริยธรรม การสร้างค่านิยมให้คนไทย การพิจารณาทบทวนแผนงานจัดกิจกรรมวัฒนธรรม ประเพณีที่ได้มีการสนับสนุนผ่านเครือข่ายวัฒนธรรมต่างๆ รวมถึงการดำเนินงานมรดกภูมิปัญญาทางวัฒนธรรม เน้นย้ำให้เจาะกลุ่มให้แคบลง เนื่องจากงบประมาณต้องใช้อย่างจำกัดให้เหลือใช้เท่าที่เป็น โดยส่วนที่ต้องให้ความสำคัญและขยายผลการดำเนินงาน เกี่ยวกับอาหาร ผ้าไทย การยกระดับและวิจัยผลิตภัณฑ์ทางวัฒนธรรม หรือ CPOT ซึ่งในอนาคตจะมีการรวมการดำเนินงานในการขึ้นทะเบียนมรดกภูมิปัญญาทางวัฒนธรรมมาใช้งบประมาณเงินกู้ส่วนนี้เพื่อกระตุ้นเศรษฐกิจจากวิกฤติโควิด-19  ทั้งนี้ ได้สั่งการให้ทุกหน่วยงานสร้างความเข้าใจกับเครือข่ายทางวัฒนธรรมทุกภาคส่วนที่เคยร่วมงานกันถึงการได้รับงบประมาณในการดำเนินงาน แผนกิจกรรมต่างๆ ที่ลดลง รวมถึงให้มีการปรับขอบเขตการดำเนินงานกิจกรรมต่างๆ ให้เหมาะสมตามสัดส่วนเพื่อไม่ให้เกิดปัญหาในอนาคต